b'\n_START_ARTICLE_\nMarkus Hasler\n_START_PARAGRAPH_\nMarkus Hasler (s. 3. lokakuuta 1971 Eschen, Liechtenstein) on liechtensteinilainen hiiht\xc3\xa4j\xc3\xa4, joka kilpaili kansainv\xc3\xa4lisell\xc3\xa4 tasolla 1992\xe2\x80\x932009._NEWLINE_Haslerin uran paras arvokisasijoitus on nelj\xc3\xa4s sija 2003 Val di Fiemmen MM-kisojen yhdistelm\xc3\xa4kilpailusta. Kaksi vuotta aikaisemmin Lahden MM-kisoissa h\xc3\xa4n sijoittui t\xc3\xa4t\xc3\xa4 edelt\xc3\xa4neess\xc3\xa4 kilpailumuodossa takaa-ajossa kuudenneksi. Val di Fiemmess\xc3\xa4 h\xc3\xa4n sijoittui lis\xc3\xa4ksi 50 kilometrin vapaan hiihtotavan kilpailussa seitsem\xc3\xa4nneksi. Oberstdorfin MM-kilpailuissa 2005 h\xc3\xa4n oli 50 kilometrin perinteisen hiihtotavan yhteisl\xc3\xa4ht\xc3\xb6kilpailussa kolmastoista ja 30 kilometrin yhdistelm\xc3\xa4kilpailussa viidestoista. Thunder Bayssa 1995 h\xc3\xa4n sijoittui 30 kilometrin perinteisen kilpailussa 15:nneksi. Olympialaisissa Hasler sijoittui parhaimmillaan sijalle 11 Torinon olympialaisten 2006 yhdistelm\xc3\xa4kilpailussa. Salt Lake Cityss\xc3\xa4 2002 h\xc3\xa4n oli vapaan hiihtotavan sprintiss\xc3\xa4 12:s._NEWLINE_Hasler osallistui vuosina 1992\xe2\x80\x932008 yhteens\xc3\xa4 152 maailmancupin osakilpailuun. H\xc3\xa4nen paras sijoituksensa oli kolmas sija joulukuussa 2001 Cognessa k\xc3\xa4ydyst\xc3\xa4 vapaan hiihtotavan sprinttikilpailusta. Kymmenen parhaan joukkoon h\xc3\xa4n sijoittui maailmancupissa kaikkiaan 12 kertaa.'